ซีจีไทยเจ๋งดึงดูดทุนต่างชาติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ตลาดทุนไทยสดใสหลังคะแนนซีจีพุ่งขึ้นมาอยู่อันดับ 4 เชื่อเงินทุนต่างชาติไหลเข้ามากขึ้น แม้ยังห่วงเรื่องการบังคับใช้กฎหมายก็ตาม
นายชาลี จันทนยิ่งยง รองเลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) แถลงข่าวว่า ประเทศไทยได้รับคะแนนการกำกับดูแลกิจการ (ซีจี) ดีขึ้นเป็นอันดับ 4 จากอันดับ 8 จากผลสำรวจทั้งหมด 11 ประเทศ ถือเป็นระดับที่ดีที่สุดนับจากมีการรายงาน CG Watch เมื่อปี 2544 และประเทศไทยรับการยกย่องว่ามีพัฒนาการดีที่สุดในเอเชีย
ทั้งนี้ ผู้สำรวจให้น้ำหนักกับการที่ไทยมีการจัดทำแผนพัฒนาตลาดทุนที่สะท้อนให้เห็นนโยบายรัฐบาลในการพัฒนาตลาดทุนอย่างจริงจัง มีการแก้ไขกฎหมายและกฎเกณฑ์ต่างๆ เพื่อรองรับการยกระดับการกำกับดูแลกิจการ เช่น การกำหนดหน้าที่และความรับผิดชอบของกรรมการและผู้บริหารให้ชัดเจนขึ้น
สิ่งที่ยังห่วงคือการบังคับใช้กฎหมาย แม้ว่าคะแนนจะดีขึ้นอยู่ที่ 4.2 จาก 3.2 คะแนน จากปี 2550 แต่ยังไม่เข้าใจเรื่องคดีถึงที่สุดช้า ซึ่งก็หวังว่าหลังกฎหมายมาตรการทางแพ่งมาใช้น่าจะทำให้คะแนนนี้ดีขึ้น
นอกจากนี้ บจ.ที่มีซีจีดีเมื่อเกิดวิกฤตจะเห็นว่าราคาหุ้นลดลงช้ากว่าหุ้นที่ไม่มีซีจีและสามารถยืนหยัดอยู่ได้
นายปกรณ์ มาลากุล ณ อยุธยาอนุกรรมการศูนย์พัฒนาการกำกับดูแลกิจการบริษัทจดทะเบียน อดีตประธานตลาดหลักทรัพย์แห่งประเทศไทย (ตลท.) กล่าวว่า จะทำให้ตลาดทุนไทยอยู่ในสายตานักลงทุนต่างชาติมากขึ้น และจะเข้ามาลงทุนเพิ่มขึ้นด้วย เพราะกองทุนต่างชาติจะดูเรื่องซีจีด้วยนอกจากการดูราคาและสภาพคล่องรวมถึงมาร์เก็ตแคป และจะเป็นประโยชน์ต่อการพัฒนาเศรษฐกิจของประเทศ
นางวรวรรณ ธาราภูมิ นายกสมาคมบริษัทหลักทรัพย์จัดการกองทุน (บลจ.) กล่าวว่า ไทยมีคะแนนซีจีดีขึ้นจะส่งผลให้น้ำหนักการลงทุนของตลาดหุ้นไทยใน MSCI ดีขึ้น จากปัจจุบันที่ 2% เศษ และจะทำให้ผู้จัดการกองทุนขนาดใหญ่อย่างแคลเปอร์กลับมาลงทุนในไทยอีกครั้ง
สำหรับกองทุนไทย การพิจารณาลงทุนในหุ้นใดๆ ของ บจ.นั้นก็จะดูในเรื่องของซีจีด้วยเช่นกัน ซึ่งทุกวันนี้ในพอร์ตลงทุนของ บลจ. ประมาณ 90% จะลงทุนในหุ้นของ บจ. ที่มีคะแนนซีจีในระดับ 45 ดาว ส่วนที่เหลือก็จะไม่ต่ำกว่า 3 ดาว